Na temelju odredbi članaka 58. i 118. Zakona o odgoju i obrazovanju u osnovnoj i srednjoj školi (NN. br. 87/08., 86/09., 92/10., 105/10., 90/11., 5/12.,16/12., 86/12., 126/12., 94/13., 152/14., 7/17 i 68/18) te članka 24. Statuta Gimnazije Metković, Školski odbor Gimnazije Metković nakon provedene rasprave na Nastavničkom vijeću, Vijeću roditelja i Vijeću učenika donio je na sjednici održanoj 14. prosinca 2020. godine

**ETIČKI KODEKS**

## OPĆE ODREDBE

Članak 1.

Etički kodeks sadrži pravila uljudnog ponašanja nastavnika, stručnih suradnika i ostalih radnika (dalje u tekstu: radnici) prema učenicima, roditeljima ili skrbnicima učenika, drugim građanima i u međusobnim odnosima te posljedice kršenja Etičkog kodeksa (dalje u tekstu: Kodeks).

Izrazi u ovom Kodeksu navedeni u muškom rodu neutralni su i odnose se na sve osobe, muškog i ženskog spola.

1. TEMELJNA NAČELA

Članak 2.

Na obavljanje poslova i ponašanje u Školi primjenjuju se načela:

1. Načelo poštivanja propisa i pravnog poretka Republike Hrvatske

Radnici trebaju poštovati pozitivne propise i pravni poredak Republike Hrvatske i svojim radom i ponašanjem omogućavati primjenu propisa prema svima u Školi pod jednakim uvjetima.

1. Načelo poštovanja dostojanstva osobe

Radnici trebaju poštovati dostojanstvo svih osoba s kojima su u doticaju prigodom obavljanja poslova.

Radnici imaju pravo tražiti poštovanje svoje osobnosti od svih s kojima su u doticaju.

1. Načelo zabrane diskriminacije

Svakome je u Školi u svakom obliku zabranjeno izražavanje diskriminacije prema rasi ili etničkoj pripadnosti ili boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovnom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu, genetskom naslijeđu, rodnom identitetu, izražavanju ili spolnoj orijentaciji.

1. Načelo jednakosti i pravednosti

Radnici se trebaju prema trećima ponašati na način koji isključuje svaki oblik neravnopravnosti, zloporabe, zlostavljanja, uznemiravanja ili omalovažavanja.

Radnici ne smiju osobne interese pretpostaviti objektivnom prosuđivanju i profesionalnom obavljanju poslova.

1. Načelo samostalnosti nastavnog i drugoga stručnog rada

Nastavniku i stručnom suradniku jamči se pravo autonomnog djelovanja u izvođenju nastave i drugom stručnom radu u skladu s propisima, nastavnim planom i programom, nacionalnim i školskim kurikulumom.

1. Načelo profesionalnosti

Radnici, a osobito nastavnici i stručni suradnici trebaju prema obilježjima svoje struke odgovorno, savjesno i nepristrano ispunjavati obveze prema učenicima, roditeljima, skrbnicima i drugim građanima.

1. Načelo slobode mišljenja i izražavanja

U svim područjima života i rada u Školi se potiče i podržava sloboda mišljenja i izražavanja.

1. Načelo zaštite okoliša i skrbi za održivi razvoj

U Školi se sve djelatnosti trebaju obaviti u skladu s međunarodnim i domaćim standardima za zaštitu okoliša i održivog razvoja zajednice i društva.

Članak 3.

Radnici su dužni čuvati dignitet struke i izvan radnog vremena u školi primjerenim i

dostojanstvenim ponašanjem te dolaziti na posao pristojno i prikladno obučeni, čuvajući

tako svoj osobni ugled, ugled profesije i Škole.

1. ODNOS NASTAVNIKA I STRUČNIH SURADNIKA PREMA UČENICIMA

Članak 4.

Radnici škole koji sudjeluju u odgojno-obrazovnom radu dužni su prema učenicima:

* izvoditi odgojno-obrazovni rad u skladu s ciljevima, zadaćama i standardima srednjoškolskog odgoja i obrazovanja,
* prenositi učenicima što stručnije znanja iz svojega predmeta ili područja,
* osigurati istinitost podataka i prezentaciju sadržaja primjerenu nastavnom predmetu,
* obrađivati nastavne sadržaje na način prihvatljiv i razumljiv učenicima,
* pridonositi intelektualnom razvoju učenika,
* saslušati i uvažavati učenikovo mišljenje,
* biti objektivni i nepristrani pri ocjenjivanju učenika uz obvezu suzdržavanja od svih postupanja kojima bi se određeni učenici preferirali, a kod drugih učenika stvarao osjećaj manje vrijednosti,
* uvažavati i prihvaćati učenike s različitim sposobnostima i interesima i omogućiti im odgovarajući intelektualni, emocionalni, moralni i duhovni razvoj u skladu s njihovim mogućnostima,
* poštovati i uvažavati učenikove sposobnosti.

Članak 5.

Nastavnici i stručni suradnici dužni su postupati jednako prema svim učenicima bez diskriminacije ili povlašćivanja na temelju rase, boje kože, spola, dobi, nacionalnosti, etničke ili vjerske pripadnosti, socijalnog ili imovnog stanja, obiteljske situacije ili bilo kojoj drugoj osnovi.

Članak 6.

Ophođenje s učenicima, roditeljima, radnicima škole te svim drugim osobama s kojima nastavnici i stručni suradnici svakodnevno komuniciraju treba biti kulturno, uljudno i na razini profesije koju obavljaju.

Članak 7.

Zabranjeno je fizičko kažnjavanje učenika te svaka metoda psihološkog pritiska kojim se učenik dovodi u ponižavajući položaj ili se njome stvara osjećaj manje vrijednosti ili povrede dostojanstva učenika kao što je verbalno vrijeđanje učenika.

Kod saznanja o bilo kakvom obliku fizičkog ili psihičkog nasilja nad učenicima ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu učenika, nastavnik i stručni suradnik dužan je u najkraćem mogućem roku izvijestiti ravnatelja škole, koji je o tome obvezan izvijestiti nadležne institucije.

Članak 8.

Nastavnici i stručni suradnici Škole ne smiju učenikova znanja i uratke koristiti za svoje osobne potrebe ili probitke.

Članak 9.

U obavljanju odgojno-obrazovne struke radnici su dužni odgovorno postupati sa svim informacijama kojima raspolažu o učenicima ili njihovim obiteljima a sukladno Općoj uredbi o zaštiti podataka.

Radnici imaju dužnost čuvanja službene i profesionalne tajne koja ih obvezuje i nakon prestanka rada u Školi, osim u situacijama kada je to odredbama posebnih zakona propisano, odnosno u postupcima pred nadležnim tijelima.

##### ODNOS PREMA RODITELJIMA, SKRBNICIMA I DRUGIM GRAĐANIMA

Članak 10.

U odnosu prema roditeljima, skrbnicima i drugim građanima radnici Škole trebaju nastupati nepristrano, savjesno i profesionalno.

Članak 11.

U službenoj komunikaciji s roditeljima, skrbnicima i drugim građanima radnici Škole trebaju se služiti hrvatskim jezikom i razumljivo se izražavati.

Posebnu pozornost radnici Škole trebaju obratiti na osobe s invaliditetom i druge osobe s posebnim potrebama.

Članak 12.

Nije dopušteno od roditelja, skrbnika ili drugih građana primati darove, usluge ili ih poticati na darivanje.

1. MEĐUSOBNI ODNOSI RADNIKA

Članak 13.

U međusobnim odnosima treba se iskazivati uzajamno poštovanje, povjerenje, pristojnost, strpljenje i suradnja.

Ne smije se druge ometati u obavljanju njihovih poslova.

Članak 14.

U okviru svoga položaja ravnatelj Škole treba poticati radnike Škole na kvalitetno i učinkovito obavljanje poslova, međusobno uvažavanje, poštivanje i suradnju te korektan odnos prema roditeljima, skrbnicima i drugim građanima.

## JAVNO NASTUPANJE RADNIKA

Članak 15.

Kod javnih nastupa u kojima predstavljaju Školu radnici mogu iznositi školska stajališta u skladu s dobivenim ovlastima prema uputama ravnatelja i svojim stručnim znanjem.

Kod javnih nastupa u kojima radnici ne predstavljaju Školu, a koji su tematski povezani sa Školom, radnici Škole dužni su naglasiti da iznose osobno stajalište.

Članak 16.

Radnici škole dužni su u svako doba (i izvan radnog vremena) svojim postupcima i izjavama promicati i štititi profesionalnost, integritet i ugled Škole.

# VII. ETIČKO POVJERENSTVO

Članak 17.

Za promicanje etičkih načela i praćenje primjene odredaba Kodeksa i ispunjavanja obveza iz Kodeksa u Školi se osniva Etičko povjerenstvo (dalje u tekstu: Povjerenstvo).

Povjerenstvo donosi mišljenja o načelnim pitanjima kao i o usklađenosti ponašanja u konkretnim slučajevima s načelima i odredbama Kodeksa.

Članak 18.

Povjerenstvo imenuje ravnatelj na prijedlog Nastavničkog vijeća.

Povjerenstvo ima tri člana od kojih je jedan predsjednik.

Mandat Povjerenstva je četiri godine.

Članak 19.

Postupak pred Povjerenstvom pokreće se zahtjevom za davanje mišljenja o povredama etičkih načela Kodeksa.

Zahtjev mogu podnijeti radnici, učenici, roditelji ili skrbnici koji smatraju da je neki od obveznika primjene Kodeksa postupio suprotno odredbama Kodeksa.

U postupku ispitivanja povreda Kodeksa treba osigurati jednake mogućnosti pritužbe i ravnopravan položaj za sve sudionike.

Ako se mišljenje traži u vezi s pitanjem koje se tiče ponašanja učenika ili je pitanje od neposredne važnosti za učenike, Povjerenstvo se proširuje za dva člana koji se imenuju iz reda učenika, a imenuje ih Vijeće učenika.

Povjerenstvo može od podnositelja zahtjeva zatražiti dodatna razjašnjenja i obavijesti.

Članak 20.

O pitanjima iz svoje nadležnosti Povjerenstvo donosi mišljenje u roku 30 dana od dana podnošenja pisanog zahtjeva.

Mišljenje iz stavka 1. ovoga članka Povjerenstvo donosi jednoglasno.

Ako mišljenje nije dano jednoglasno, član Povjerenstva koji je imao različiti stav od ostalih (većine), ima pravo svoje izdvojeno mišljenje priložiti uz mišljenje Povjerenstva.

Protiv mišljenja Povjerenstva nije dopuštena žalba.

Mišljenje Povjerenstva donijeto u postupku uređenom ovim Kodeksom djeluje moralnim autoritetom te nije alternativa za građanske, kaznene, upravne i druge postupke utvrđene zakonima, drugim propisima i općim aktima Škole.

Svi podatci utvrđeni u postupku pred Povjerenstvom su tajni, o čemu moraju biti upozoreni svi sudionici postupka.

Članak 21.

Povjerenstvo na kraju mandata dostavlja ravnatelju izvješće o svom radu.

1. ZAVRŠNE ODREDBE

Članak 22.

Radnici koji se primaju u radni odnos moraju prije potpisivanja ugovora o radu biti upoznati s odredbama ovog Kodeksa.

Članak 23.

Postupanje prema odredbama ovog Kodeksa obveza je svih neposrednih nositelja odgojno-obrazovne djelatnosti u školskoj ustanovi.

Radnik koji postupi suprotno odredbama Etičkog kodeksa odgovoran je za povredu radne obveze.

Članak 24.

Ravnatelj je odgovoran za provođenje odredbi ovog Kodeksa.

Članak 25.

Ovaj Kodeks stupa na snagu danom objavljivanja na oglasnoj ploči Škole.

Stupanjem na snagu ovog Kodeksa prestaje važiti Etički kodeks neposrednih nositelja odgojno-obrazovne djelatnosti Klasa: 003-05/09-01-37 Urbroj: 2148-42-09-01 od 12. ožujka 2009. godine.

Predsjednica Školskog odbora:

Ljubica Jerković, prof.

KLASA: 003-06/20-01/885

URBROJ: 2117/1-48-06-20-01

Metković, 14. prosinca 2020. godine

Etički kodeks objavljen je na oglasnoj ploči Škole i stupio je na snagu dana 14. prosinca 2020. godine.

Ravnatelj:

Jozo Jurković, prof.